## La Mostra de Turisme reunix més d’un centenar d’empreses i associacions turístiques de la Comunitat Valenciana

*** La secretària autonòmica de Turisme ha inaugurat, juntament amb la directora general de Turisme, la quinta edició de la Mostra de Turisme de la Comunitat Valenciana**

La secretària autonòmica de Turisme, Cristina Moreno, ha inaugurat, juntament amb la directora general de Turisme, Esther Labaig, la V Mostra de Turisme de la Comunitat Valenciana.

La Mostra de Turisme se celebra fins a este dissabte, 14 d’octubre, en els espais interiors i exteriors de la sala d’Arcs del Museu de les Ciències de la Ciutat de les Arts i les Ciències de València.

Esta trobada suposa una excel·lent oportunitat per a conéixer en un mateix espai tota l’oferta turística i gastronòmica més rellevant de la Comunitat Valenciana.

En la Mostra de Turisme d’enguany més d’un centenar d’empreses i associacions turístiques de la Comunitat Valenciana, agrupades per temàtiques o productes turístics, mostraran els seus serveis en una superfície de tres mil metres quadrats.

A més, enguany, Elx, com a nova marca turística, tindrà el seu expositor junt amb la resta d’expositors propis de les marques Turisme de Castelló, València Turisme, Visit València, Visit Benidorm, Alacant i Costa Blanca.

Cal destacar que la Mostra de Turisme 2023 amplia l’espai dedicat a les activitats que poden gaudir els visitants. L’objectiu no és només donar a conéixer l’oferta turística d’empreses i municipis de la Comunitat Valenciana, sinó fomentar la interacció, que puguen tocar, assaborir i sentir el que oferixen les destinacions.

Tota la informació i la programació prevista està disponible en el [web de la Mostra de Turisme](http://www.mostradeturisme.com).

Fecha: 13/10/2023